Pääministeri Juha Sipilä on ehdottanut, että hyväosaiset osallistuisivat talkoisiin vapaaehtoisesti alentamalla palkkaansa. Kuva: Joel Karppanen

Pääministeri Juha Sipilän (kesk.) mielestä keskustelusta on kokonaan unohtunut, että hallitusohjelmaan tehtiin kirjauksia, jotka koskivat myös hyvätuloisia.

Kalevalle antamassaan haastattelussa hän huomautti, että kun muilla pudotetaan verotusta, niin suuremmilla tuloluokilla sitä kiristetään. Niin sanotulle solidaarisuusverolle tulee jatko koko neljäksi vuodeksi. Lisäksi on tulossa vero esimerkiksi huviveneille.

Määräaikaiseksi tarkoitettu solidaarisuusvero on ollut käytössä vuodesta 2013 lähtien. Sen oli määrä päättyä tänä vuonna.

Vero koskee yli 90 000 euroa vuodessa ansaitsevia eli sitä on peritty yli 7 500 euroa kuukaudessa tienaavilta. Heillä verotus on kiristynyt pari sataa euroa vuodessa.

Sipilä on ehdottanut, että hyväosaiset osallistuisivat talkoisiin vapaaehtoisesti alentamalla palkkaansa. Esitys synnytti vilkkaan keskustelun siitä, ollaanko Suomessa menossa kohti hyväntekeväisyysyhteiskuntaa.

Ehdotusta ei hänen mielestään ole ymmärretty oikein ja keskustelu on lähtenyt väärille urille.

– Eihän tällä ole tarkoitus verotusta korvata. Tietenkin verotus on aina ensisijainen keino.

Sipilä huomauttaa, ettei hyväosaisilta voi kiristää etuisuuksista, kun he eivät niitä juuri saa.

– Heille, joilla ei ole määriteltyä työaikaa – kuten esimerkiksi minulla –tai joita työelämän muutokset eivät koske, ainoa tapa verotuksen lisäksi on vapaaehtoisuus. Kyllä tässä parempituloisetkin ovat mukana. Se vain tahtoo unohtua.